Cabinetul de miniștri de la Chișinău a aprobat miercuri, 13 martie, o hotărâre ce vizează aplicarea Acordului dintre Guvernul Republicii Moldova și Guvernul României privind cooperarea pentru protecția și utilizarea durabilă a apelor Prutului și Dunării.
Guvernele de la Chișinău și București și-au asumat prin acest acord reglementarea construirii unor apeducte, asigurarea securității ecologice și utilizarea durabilă a apelor Prutului și Dunării.
De asemenea, părțile s-au angajat să nu admită vreo influență negativă asupra mediului înconjurător, precum și să utilizeze echitabil resursele de apă, reieșind din principiile egalității suverane și integrității teritoriale ale statelor.
Potrivit autorităților de la Chișinău, acordul respectiv a fost urmat de semnarea unor protocoale, în cadrul reuniunilor Comisiei hidrotehnice interguvernamentale. În acest sens, aprobarea protocoalelor constituie "un pas important în intensificarea colaborării dintre România și R. Moldova, precum și în realizarea sarcinilor pe care părțile și le-au asumat".
"Colaborarea cu partea română, în baza Acordului dintre Guvernul Republicii Moldova și Guvernul României, privind cooperarea pentru protecția și utilizarea durabilă a apelor Prutului și Dunării, constituie o activitate importantă pentru gestionarea resurselor de apă în context transfrontalier, iar hotărârile adoptate constituie activități importante pentru ambele state, inclusiv, prin asigurarea accesului la resurse de apă sigură pentru populație. Rezultatele sesiunii Comisiei hidrotehnice interguvernamentale din Acord au fost consemnate în Protocolul sesiunii, iar Hotărârile adoptate prin consens, consemnate în Protocolul sesiunii, vor intra în vigoare după aprobarea lor de către ambele părți contractante", a explicat Ministerul Mediului al Republicii Moldova, citat de presa de la Chișinău.
Acordul între Guvernul Republicii Moldova și Guvernul României, privind cooperarea pentru protecția și utilizarea durabilă a apelor Prutului și Dunării, a fost semnat, la Chișinău, la 28 iunie 2010.